《和叶野渡易古铜瓶韵》
宋代·卫宗武

此方而彼圆，何异冰与炭。
彼工而此朴，土簋眎玉瓒。
达人以道观，万殊等一贯。
我有四耳尊，自谓今之冠。
刻画尽精微，光泽加璀璨。
流传知几年，器不减周汉。
肯使居水湄，敬用如始盥。
殆类古罍洗，盆盎不可乱。
以好易所好，在昔有公案。
张砚晋卿石，坡老诗可按。
于以笃心盟，岂但荣目观。
缅思古之人，未尝不三叹。
君这螭文壶，相去未能半。
痴儿厌家鸡，咄咄求互换。
四美欲其并，片言为之赞。
慨然湖海襟，弗以锱铢算。
捷于响斯答，不宝已所玩。
折简墨未乾，订金言靡叛。
信云义易利，殆类耕逊畔。
将以舂容篇，兴目珠玑粲。
捧持簪春花，恨无双玉腕。
凡物各有匹，以时而合散。
干将与莫邪，蛟龙可水断。
方其埋丰城，雌雄元示判。
神光射斗牛，如烈山以爨。
方册纪载详，晋史稽所窜。
一谓归张华，一谓属雷焕。
变化复成偶，奔逸不可绊。
嗟予欠义方。所谓亦云谩。
求得既膺铭，负惭尤汗涣。
命之谨所藏，珍重勿亵玩。
子孙其永怀，岂但目前看。

作者简介：卫宗武约公元？年至一二八九年字洪父，（一作淇父）自号九山，嘉兴华亭人。生年不详，卒于元世祖至元二十六年。淳佑间历官尚书郎，出知常州。罢官闲居三十余载，以诗丈自娱。宋亡，不仕。宗武著有《秋声集》八卷，《国史经籍志》传于世。诗文气韵冲澹，有萧然自得之趣。